
Abby Gaines

I byen som aldri sover

Oversatt av Jarle Tollefsrud


Kjære leser!

I fjor besøkte jeg New York igjen. Jeg hadde glemt hvilken fantastisk by det er, hvordan gatene der gjør at du føler deg så levende. Og til tross for den hektiske stemningen, er det så lett å bevege seg rundt der, og alle er vennlige. Det finnes mange flotte filmer hvor handlingen er lagt til New York, og mange forfattere har hentet inspirasjon der –deriblant jeg.



 I denne boken møter vi Rachel Frye og Garrett Calder, rivaler i et av Manhattans reklamebyråer. De er rake motsetninger, og det gjorde det veldig morsomt for forfatteren å forsøke å bringe dem sammen! De har begge én ting til felles, nemlig at de trenger noen som vil stå sammen med dem, uansett hva som skjer.



Besøket i New York kommer for alltid til å ha en spesiell plass i hjertet mitt, men ikke av de mest åpenbare grunnene. Jeg hadde nemlig tenkt å reise dit sammen med to av mine beste venner og forfatterkollegaer, Sandra Hyatt og Karina Bliss. Vi var ekstra spente fordi Sandra var nominert til en pris som ville bli delt ut under konferansen vi skulle delta på. Men flyet vennene mine skulle tatt ble kansellert på grunn av askeskyer fra et vulkanutbrudd, så til vår felles sorg kom de seg aldri til New York.



Noen uker senere døde Sandra brått av en hjerneblødning. Det kom som et forferdelig sjokk på familie og venner og ble en påminnelse for oss alle om viktigheten av å bruke tid på dem vi er glade i. Dette var Sandra alltid flink til. Jeg kommer aldri til å få besøke New York sammen med Sandra, men hun vil alltid ha en plass i hjertet mitt.



Vennlig hilsen

Abby Gaines


Til minne om

Sandra Diane Hyde

(1965-2011)



Som Sandra Hyatt var hun en begavet forfatter,

som hustru og mor var hun familiens hjerte.

Som venn… uerstattelig.


FØRSTE KAPITTEL

Han gjorde det slutt.

Rachel Frye tok en slurk av champagnen. Drikken passet ikke lenger så godt til anledningen, men hun måtte bruke hendene til noe. Noe annet enn å vri dem fortvilet mens hun tryglet Piers om ikke å avslutte forholdet deres.

–Ikke misforstå meg, du er veldig tiltrekkende og smart. Jeg setter pris på samværet med deg. Men… Piers lente seg fremover med den alvorlige minen Rachel som regel fant veldig sjarmerende, men som innimellom virket komisk. –Østers?

Han skjøv sølvtallerkenen som stod mellom dem over det blankpolerte bordet.

–Takk, mumlet Rachel mens hjernen hennes lette febrilsk etter argumenter for hvorfor de ikke burde slå opp riktig ennå. Hun plukket opp en østers. Det hadde vært hennes forslag å møtes på den nyåpnede champagne- og østersbaren. Ikke bare fordi stedet lå rett rundt hjørnet ved kontoret hennes på Madison Avenue, men også fordi hun hadde vurdert å ligge med Piers i kveld. Og når en kvinne foreslår å møte fyren hun har vært sammen med i tre måneder på et sted som serverer velkjente afrodisiaka, er det å bli dumpet det siste hun venter seg. Herlighet, hun hadde jo til og med kneppet opp de to øverste knappene på blusen!

–Jeg føler bare at vi er litt i utakt, fortsatte Piers.

Rachel innså litt for sent at å sitte og slurpe østers gikk ut over verdigheten. Hun svelget og lot den salte substansen gli raskt nedover halsen.

Handlet det om sex? Piers ønsket å ligge med henne allerede på den første daten, men det ville Rachel aldri gjort. Heller ikke på den andre. Eller den tredje. Var det helt urimelig å ville vente med å hoppe i seng til hun ante om de hadde en fremtid sammen?

–Jeg synes faktisk vi har veldig mye til felles, sa hun og la det tomme skallet tilbake på sengen av knust is. Begge var hardtarbeidende og dyktige. Piers kom fra den typen familie hun selv ville likt å ha. Faren hans var andregenerasjons eier av et regnskapsfirma nord for New York, og moren hans ledet den lokale bridgeklubben med vennlig, men bestemt hånd.

–Du så på klokken da jeg kom inn, sa han. Det lød som en anklage.

–Jeg… sjekket bare hvor mye den var, svarte hun usikkert. Hun presset servietten mot en dråpe østerssaft på haken.

–Jeg var to minutter forsinket, Rachel. Det er ikke akkurat noen forbrytelse.

–Det har jeg da ikke sagt heller. Jeg tenkte ikke i de baner engang. Er det grunnen til at du dumper meg? Fordi jeg så på klokken?

Hun måtte prøve å roe ned det høye, skjærende tonefallet. Hun snudde seg bort fra Piers’ alvorlige blikk og trakk pusten dypt.

Da møtte hun et annet blikk, fullstendig blottet for medfølelse.

Garrett Calder, som i likhet med henne var kreativ leder hos Key Bowen Crane, New Yorks største uavhengige reklamebyrå, satt på en barkrakk og så på henne.

Rachel hadde sett ham da hun kom, og hadde lagt merke til flasken med Dom Pérignon som stod foran ham. På et sted som dette kostet den minst et par hundre dollar. Hun hadde regnet med at han ventet på noen, men han var fremdeles alene, og det stod bare ett glass på bardisken.

Hun visste at han var en ensom ulv, og det skjønte hun godt, med det dystre ansiktsuttrykket han hadde. Men å sitte og drikke en flaske champagne helt alene?

–… og det føles som om du klamrer deg til meg, sa Piers og avsluttet en setning hun hadde gått glipp av.

Hun snudde seg brått mot ham igjen.

–Jeg klamrer meg ikke! Jeg innrømmer at jeg setter pris på punktlighet, men det har aldri vært meningen å la deg føle at det var noe, hm, press.

Hun var lojal og dedikert, absolutt, men det var jo gode egenskaper. Hvorfor gjorde et blikk på klokken ham skremt og fikk ham til å tro at hun ønsket erklæringer om evig kjærlighet?

For det gjorde hun ikke. Ikke ennå. Hun ville bare være sikker på at forholdet kom til å vare i mer enn fem minutter.

–Det er altfor overilt å gjøre det slutt første gang det dukker opp et hinder i veien. Vi kan helt sikkert komme oss gjennom det.

Piers jobbet i et forsikringsselskap. Han foretok alltid de mest omhyggelige risikoanalyser i enhver situasjon, og hun likte måten de analytiske evnene preget personligheten hans på. Det var ganske mye hun likte ved ham når det kom til stykket. Den lavmælte humoren, de gode samtaleevnene. Hun var også fysisk tiltrukket av ham og hadde demonstrert det gjennom noen heftige klineseanser.

Riktignok begynte håret hans å bli tynt. Hun innså nå at det ikke gjorde ham mer pålitelig, men bare betydde at han begynte å bli skallet. Ikke at det var noe galt med det. Hår var utvilsomt en fin ting, men ikke av de viktigste.

–Når jeg er sent ute, får jeg følelsen av at du er bekymret for at jeg ikke skal dukke opp. Når vi er sammen, har jeg følelsen av at du alltid observerer meg for å sjekke at jeg fremdeles er interessert. Det oppleves som et press, Rachel.

Hun lo anstrengt.

–Jeg er en forretningskvinne i en høy og godt betalt stilling. Så veldig usikker er jeg vel ikke.

Det kjentes som om hun var på intervju for rollen som stødig, ikke-klengete kjæreste. Hun trodde ikke at en fyr ikke ville dukke opp bare fordi det hadde gått fem minutter. Det handlet mer om at hun begynte å lure på hvor pålitelig han var. Hun strakte seg over bordet og tok hånden hans.

–Jeg synes ikke vi skal forhaste oss med å avslutte noe som er bra. Hun senket stemmen og forsøkte å gjøre den sensuelt hes. – Hva om vi går hjem til meg og… finner ut av det.

Blikket hans ble vaktsomt. Så gled det ned på de to knappene hun hadde åpnet. Jammen på tide. Rachel visste at han også ville se antydningen til en svart BH. Hun vred en anelse på skuldrene.

Han sukket.

–Du er virkelig en svært spesiell kvinne, sa han.

Sånn skulle det låte. Han hadde bare fått kalde føtter. Rachel skjøv stolen tilbake.

–La oss gå, sa hun.

Piers reiste seg.

–Jeg må opp tidlig i morgen, bare så du er klar over det. Jeg kan ikke overnatte.

Hun stoppet og løftet opp jakken hun hadde hengt over stolryggen.

–Det går bra, jeg har et tidlig møte selv.

Det var faktisk hennes livs viktigste møte. Men dette var vel ikke tiden for å diskutere jobb?

–Vi kan jo spise middag i morgen i stedet for frokost, sa hun.

Hvis møtet gikk som forventet, ville hun ved middagstid kunne feire den forfremmelsen hun visste måtte komme. Tanken fremkalte et smil på leppene hennes og dempet bekymringene over kjærlighetslivet.

Piers hjalp henne på med jakken og trakk noen sedler opp fra lommeboken. Han rynket pannen, og Rachel visste at han regnet seg frem til de sytten og en halv prosentene han likte å gi i tips.

Burde han ikke heller bare slengt fra seg noen penger i all hast, full av iver etter å komme seg vekk herfra og opp i sengen hennes? Rachel snudde seg og møtte igjen Garrett Calders blikk. Han så ikke lenger like dyster ut, men løftet i stedet glasset og skålte mot henne. Etter den lille, hånlige vridningen på leppene hans å dømme, var det ironisk ment.

Hva var poenget med det? Hun kjente ikke Garrett så godt, det var det ingen som gjorde, men han klarte alltid å gjøre henne usikker, selv når hun egentlig følte at hun hadde kontrollen. Det skyldtes ikke det dumme kallenavnet han hadde på kontoret: Haien. Denne overdrevent dramatiske betegnelsen plaget henne ikke i det hele tatt. Det som gjorde henne urolig, var blandingen av reserverthet og intelligens i øynene hans. Det antydet at han visste alt, men ikke brydde seg om noe.

Nå så han ut som om han var fullstendig klar over hva som foregikk mellom henne og Piers. Også at de var på vei hjem til sengen hennes.

Hun tvang tilbake rødmen som plutselig dukket opp på kinnene. Det var ikke tale om at Garrett kunne ha overhørt samtalen deres. Absolutt ikke.

Endelig plasserte Piers noen omhyggelig sammenbrettede sedler under pepperkvernen, og de kunne gå. Utformingen av lokalet og de mange livlige menneskene gjorde at de måtte passere Garrett på vei ut. Hun nikket høflig til ham.

–Gi slipp, Rachel.

Hun stoppet opp, usikker på om hun hadde hørt riktig gjennom støyen fra de feststemte kontorfolkene.

–Unnskyld?

Piers krasjet inne i henne bakfra, slik at hun ble dyttet fremover mot Garrett. Han lente seg tilbake mot baren, som om han ville unngå å få henne for tett innpå seg.

–Det nytter aldri å trygle, sa han. Ordene ble så omhyggelig og krystallklart uttalt at hun var redd også Piers fikk dem med seg.

Hjertet hennes hoppet over et slag. Hun følte seg ydmyket. Og skremt.

–Jeg aner ikke hva du snakker om. Du er full.

Det var muligens en overdrivelse, men han var definitivt ikke edru. Flasken ved siden av ham var tom.

–Hvem er denne fyren? spurte Piers.

–Ingen. En kollega.

Hun trakk jakkeslagene tettere sammen, siden Garrett definitivt stirret i den retningen. Kanskje hun kunne gi ham sparken når hun fikk forfremmelsen. Denne deilige fantasien varte bare et øyeblikk. Garrett var altfor dyktig i jobben sin. Det var derfor han slapp unna med å oppføre seg som en dust.

Bartenderen fjernet den tomme champagneflasken og begynte å plukke av folien rundt korken på flaske nummer to.

–Se der, daten din har kommet, Garrett. La oss gå, kjære.

Piers rykket til ved den intime tiltalen, men han tok armen hennes.

–Det virker temmelig desperat å tilby en fyr sex for at han ikke skal slå opp med deg. Bare så du er klar over det.

Bartenderen stoppet opp og så på henne. Piers slapp armen hennes.

–Uansett hva det er som får deg til å sitte og drikke alene, Garrett, så hold det for deg selv. Stemmen hennes skalv. Dette var typisk for hans oppførsel. Han kunne knapt ha funnet et dårligere tidspunkt å begynne å konversere på.

–For all del, bare ligg med ham, fortsatte Garrett og gjorde en feiende gest mot Piers. –Men personlig tenker jeg at du burde kunne finne en fyr med mer hår.

Piers løftet instinktivt en hånd mot hodet.

–Men uansett hva du gjør, gjør det på dine premisser, ikke hans, sa Garrett.

–Eh, Rachel, jeg tror jeg får ha det til gode, sa Piers. –Jeg har jo det møtet i morgen tidlig, og…

Han ga henne et raskt kyss og forsvant.

–Vent! ropte hun.

Det var for sent.

Champagnekorken spratt, og bartenderen lot den boblende væsken strømme ned i Garretts glass. Han tok glasset og løftet det mot Rachel igjen.

–Du kommer til å takke meg i morgen.


ANDRE KAPITTEL

Takknemlighet var på ingen måte det Rachel først og fremst følte da hun klokken seks neste morgen stod og ventet på heisen i Key Bowen Crane-bygningen. Følelsene utmattelse og frustrasjon blomstret, derimot.

Takket være Garrett hadde hun mistet en utmerket kjæreste. Kanskje ikke helt perfekt, men hvem var vel det? Den måten Piers hadde sprintet ut av baren på, tydet på at det handlet om noe mer enn «å ha det til gode». Han hadde ikke svart da hun prøvde å ringe ham litt senere.

Hun og Piers kunne jo for pokker ha fått det til å fungere hvis ikke Garrett hadde kommet med den idiotiske anklagen om at hun brukte sex for å hindre Piers i å dumpe henne. Det var litt vanskelig å ignorere det der. Rachel hadde dessverre måttet tilbringe noen timer hvor hun snudde og vred på seg i sengen før hun konkluderte med at forholdet ikke kunne reddes.

Hun gjespet, og et pling signaliserte at en av heisene hadde kommet. Det ville ta minst tjue sekunder til før dørene ble åpnet. Denne bygningen var en av de eldste skyskraperne på Manhattan, og den hadde fremdeles de originale heisene. De var nydelige –så lenge man ikke hadde det travelt.

Dørene gled opp. Rachel gikk inn i heisen og trykket på knappen til femtisjette etasje. Hun tok et skritt tilbake for å nyte den sjeldne opplevelsen av å ha heisen for seg selv.

Bortsett fra at en pc-veske plutselig ble presset inn mellom de nesten lukkede dørene og tvang dem opp igjen. Til hennes forferdelse ble pc-vesken etterfulgt av Garrett Calder.

–Du! glapp det ut av henne.

Garrett gryntet, og det rykket i haken hans. Han satte vesken på gulvet og klasket til knappen som lukket dørene.

Sjarmerende. Rachel innstilte seg på en lang tur oppover. Hun stirret rett frem med stivt blikk.

Garrett lente seg mot veggen, med ansiktet vendt mot henne. Åpenbart ingen kjennskap til heisetikette, tenkte hun. De fleste av de kvinnelige kollegaene hennes ville riktignok ikke hatt noe imot en slik mulighet til å betrakte ham på nært hold. Han var utvilsomt kjekk, hvis man foretrakk høye, mørke, lukkede menn. Med en praktfull hårmanke, pokker ta ham.

Hun hadde tidligere lagt merke til at han opptok uforholdsmessig mye plass. Hvordan gjorde han det? Han var høy, men var ikke bemerkelsesverdig kraftig bygget. Hun kunne heller ikke forklare det med en overveldende personlighet. Hun hadde aldri tidligere opplevd ham så pratsom som kvelden før. Dessverre.

Minnet gjorde henne utilpass, og hun flyttet urolig på føttene. Hun innså at han ikke hadde valgt etasje og strakte hånden mot panelet.

–Femtifire?

Det var etasjen de begge jobbet i.

Han krympet seg og presset fingrene mot den høyre tinningen.

–Kan du være så snill ikke å rope sånn?

Den dype stemmen lød litt rusten. Det tydet på at han faktisk hadde gjort unna den andre flasken med sprudlevann. Det var ikke tegn til spott i de mørke øynene. Hadde han hadde glemt samtalen deres? Den hadde kanskje blitt oppslukt av et forhåpentligvis smertefullt tilfelle av bakrus. Dette gjorde henne lettet, men på den annen side ble hun opprørt over at han kunne ødelegge forholdet hennes uten å huske noe som helst.

–Hvilken etasje? spurte hun, enda høyere denne gangen.

De kullsvarte øynene ble smale.

–Samme som deg.

Rachel lot hånden falle.

–Femtisjette? Etasjen hvor partnerne sitter?

Garrett ignorerte henne.

Hun la merke til at han hadde slips, koksgrått, i elegant kontrast til den mørke skjorten og den skreddersydde dressen. Noe rørte på seg, som om heisen hadde gjort et lite hopp under den jevne oppstigningen.

Ikke tale om. Hun visste nøyaktig hvordan denne formiddagen skulle forløpe. Hun skulle delta på partnernes frokostmøte sammen med den andre kandidaten. Der skulle hun konversere og smiske etter alle kunstens regler. Etter frokosten ville hun bli utpekt som partnerkandidat og dermed bli i stand til å sikre seg en trygg posisjon i det største uavhengige reklamebyrået på Madison Avenue. Den andre deltakeren ville også bli utpekt som kandidat, men kun én av dem ville senere bli gjort til partner og sjef for kreativ avdeling.

Rachel visste at det ville bli henne. Så sent som i går formiddag hadde Jonathan Key, styreleder for KBC, blunket beroligende til henne og sagt at hun sikkert kunne gjette hvem konkurrenten hennes var.

Det var ikke, det kunne ikke være Garrett Calder. Han hadde   jobbet for KBC bare i noen få måneder og var kjent for å flytte videre så fort han begynte å kjede seg. Ikke noe godt partnermateriale.

Det kunne da ikke være to andre kandidater? Heisen kjentes trangere. Rachel trakk pusten raskt.

–Når ble du invitert til frokosten da, Garrett? spurte hun og forsøkte å lyde avslappet.

Et glimt i øynene hans tydet på at hun ikke hadde lyktes helt.

–For et par uker siden. Jeg sa til Tony at jeg ikke var interessert, men i går kveld bestemte jeg meg for at jeg like gjerne kunne bli med.

Hun nølte litt da han nevnte kvelden før. Men hun kunne ikke la være å følge opp.

–Hva fikk deg til å ombestemme deg?

–Du.

Han hadde fått et djevelsk glimt i øynene. Det fortalte henne at han husket hvert ord, bakfull eller ei.

–Jeg antar at den andre champagneflasken sløvet hukommelsen din. Jeg oppmuntret deg på ingen måte til å delta på dette møtet.

Hun forsøkte å virke sikker og unngå å rødme.

–Gjør det på dine premisser, siterte han.

Hun lette i hukommelsen for å finne ut når hun kunne ha kommet med en så selvopptatt kommentar.

–Du sa det.

–Gjorde jeg? Pokker, så god jeg er.

Rachel skar tenner.

–Hele poenget med partnerskap er å samarbeide med andre. Det handler ikke om dine egne premisser.

Han hevet langsomt det ene øyenbrynet, men svarte henne ikke.

–Har kjæresten din etterlyst det han har til gode ennå? spurte han i stedet.

Hun knep munnen sammen, men klarte ikke å motstå fristelsen.

–Hva fikk deg til å tro at vi snakket om… det du sa?

Hun hadde ikke tenkt å fortelle ham at han hadde hatt rett.

–Prøvd det før. Og med det mener jeg at jeg har vært den som har mottatt tilbudet. Jeg har aldri tryglet noen om å bli, men jeg kjenner igjen kroppsspråket. Som sagt, det hjelper ikke å trygle.

Han ristet medfølende på hodet, opplagt ironisk.

Rachel kjente at det sved i øynene og blunket hardt et par ganger. Hun bestemte seg for å skifte retning på samtalen.

–Hvor lenge er det egentlig du har vært hos KBC, Garrett? Seks måneder eller noe sånt?

Hun visste utmerket godt at det var atskillig lenger. Lengre tid hvor hun hadde blitt utsatt for hans mistenkelig likegyldige blikk hver gang noen roste arbeidet hennes.

–Elleve, sa han trett, som om temaet allerede hadde begynt å kjede ham. Eller kanskje det krevde litt for mye energi å uttale de tre stavelsene.

–Det må jo være personlig rekord for deg. Du har jo ikke egentlig noe lyst til å bli partner, Garrett.

Han var kjent for sin motvilje mot å slå seg til ro i ett firma. Tonefallet hennes hadde vært skarpt, og han skar en grimase.

–Vil du holde munn hvis jeg medgir at jeg ikke vil bli partner?

Som om han ville være så imøtekommende. Han hadde ikke fått kallenavnet Haien ved å trekke seg fra konflikter. Dette hadde oppstått på grunn av ryktene om et beinhardt instinkt for å vinne kamper, og det hadde etter hvert blitt en selvoppfyllende profeti. Rachel antok at han hadde en fordel ved at rivalene hans ble skremt bare av tanken på å bli konfrontert med den beryktede Haien.

Men ikke i dag. Hun aktet ikke å la seg skremme.

Hun kastet et blikk på tallene over døren og konstaterte at de var i tjuefjerde etasje.

–Jeg antar at Tony hadde sine grunner for å be deg om å delta i dag, men du kommer ikke til å vinne, Garrett. Hvorfor vil du utsette deg selv for dette?

Kanskje hun kunne overbevise ham om å gå av i femtifjerde etasje. Han svarte ikke. Leppene hans var stramme, og han hadde åpenbart hodepine. Han måtte da skjønne at hun hadde rett. Han var en outsider, og alle visste at outsidere aldri vant. Rachel senket skuldrene. Hun syntes nesten synd på ham. Kanskje det var derfor han hadde sittet og drukket alene kvelden før. Fordi han følte seg utilstrekkelig.

Hun ignorerte det faktum at ingenting ved ham passet til dette ordet.

–Det har ingenting med deg å gjøre, sa hun. –Jeg har vært hos KBC i åtte år. Sånt spiller en rolle.

Han så plutselig ut til å våkne litt opp. Rachel rørte urolig på seg da han lot blikket gli lynraskt over henne.

–Du må ha begynt da du var tolv, sa han i en konverserende tone.

Det lignet ikke Garrett Calder å konversere.

–Jeg var atten, sa hun varsomt. –Jeg begynte på postmottaket.

–Hun Arbeidet Seg Oppover Til Toppen, sa han, med overdreven vekt på hvert ord.

–Det skal jeg si deg at jeg gjorde, svarte hun skarpt. Han hadde ingen rett til å harselere med det hun hadde oppnådd.

–Så det står altså mellom dine åtte år og mine åtte CLIO-priser i gull, sa han ettertenksomt. Tonefallet hans var oppstemt. –Tror du sånt spiller noen rolle?

Åtte CLIO-priser i gull! Det var helt uspiselig at han hadde oppnådd så stor suksess i det som var reklamebransjens svar på Oscarutdelingen. Men de prisene hadde han fått mens han jobbet for fem forskjellige firmaer. Og han hadde skaffet seg flere fiender enn venner. Å bli partner handlet om lojalitet og langsiktighet. Rachel representerte lojalitet og langsiktighet. Hun avfeide prisene hans med et lite fnys.

–Utvendig stil fremfor substans.

Haien flekket tenner. Det kunne forestille et smil. På den annen side kunne det tenkes at han så frem til å trekke henne med seg under havoverflaten og begynne å tygge i seg den druknede kroppen hennes. Rachel la armene i kors over brystet, men innså at det så ut som hun var i forsvarsposisjon, og slapp dem ned igjen.

–Jeg har oppnådd utmerkede resultater, og det er det som kommer til å gi meg posisjonen som partner, sa hun.

–Nettopp, sa han med oppmuntrende tonefall.

Det var tydelig at han mente det stikk motsatte.

–Er det noe du vet? sa hun.

Han lukket øynene.

–Nå roper du igjen. Jeg har en dårlig uke. Dårlig nok til at jeg kan finne på å ta av meg dette idiotiske slipset og kneble deg med det.

Han var en dust. Duster ble ikke partnere hos KBC. Det var kanskje annerledes hos andre byråer, men ikke her.

Men han var en dust med åtte CLIO-priser i gull.

Det var ikke bryet verdt, men hun klarte ikke å motstå trangen til å overbevise ham om at han kastet bort tiden sin.

–Det handler ikke bare om de åtte årene. Jeg har lagt ned flere arbeidstimer enn noen andre, jeg har vunnet flere oppdrag…

–Du har kapret en haug med kunder som er for engstelige til å gjøre noe som helst interessant. Det du produserer er tamt.

Rachel bet tennene sammen for å holde forargelsen tilbake. Tamt! Hun var stolt av sin evne til å gi kundene noe langt mer enn det de hadde forventet seg.

–Vil du vite hva svakheten din er? spurte han.

–Nei.

–Det er de åtte årene. Du lener deg på tidligere erfaringer, men i denne bransjen kan alt endre seg på et blunk.

Han la armene i kors, og hos ham virket det ikke som en forsvarsposisjon.

–Eller på et New York-minutt, om du vil.

Hun hadde aldri likt sangen «New York Minute». Begrepet handlet om hvordan alt gikk mye fortere i New York enn andre steder, slik at et minutt i denne byen var kortere enn hvor som helst ellers. Men antydningene i sangteksten om at alt, arbeidssituasjon, familieliv, selve tilværelsen, kunne bli snudd på hodet når som helst, syntes hun var ubehagelig.

–Svakheten din er at du ikke evner å kaste deg rundt fort nok. Å respondere på et øyeblikks inspirasjon og å frigjøre seg selv fra det andre har fortalt deg, det er det som driver den kreative kraften.

Som om hun ville stolt på et øyeblikks innfall fremfor en omhyggelig utformet løsning. Hun knyttet hendene.

–Du har ingen rett til å valse inn her i champagnebakrus, med dine åtte CLIO-priser, skreddersydde dresser, eksklusive parfyme…

–Jeg bruker ikke parfyme.

Han holdt hendene avvergende opp foran seg, som om han ville bedyre sin uskyld overfor en anklage om en uhyrlig forbrytelse. Haien visste sannelig å fokusere på det som var hovedpoenget.

–Aha. Så du sovnet bare tilfeldigvis i en seng av furunål og sitronskall? sa hun mens hun sniffet ut i luften.

Uhyre langsomt beveget den ene munnviken hans seg oppover. Virkningen var sterkere enn om han hadde ledd høyt. Det var den Haigreia, tenkte Rachel. Den ga ham en aura av makt.

–Uansett hva du lukter, Rach, så er det bare meg. Parfyme er for jålebukker.

Det var ikke tale om at en mann kunne lukte så godt uten kunstig hjelp.

–Rachel, korrigerte hun ham. –Merkelig, jeg kan ikke huske den bemerkningen om jålebukker fra den prisvinnende kampanjen din for Calvin Klein-parfyme.

–Det var i fjor. Jeg hadde tro på parfyme i fjor.

Typisk for hans «her i dag, borte i morgen»-stil.

–Jeg for min del foretrekker en langsiktig, sannhetsbasert tilnærming, sa hun. Noe som ikke betydde at hun var tam.

Garrett sendte henne et lidende blikk gjennom de halvveis lukkede øynene.

–Integritet i reklamebransjen. Interessant konsept. Men ikke et man oppnår en posisjon som partner med, er jeg redd.

Femtiandre etasje. Gudskjelov, snart fremme.

–Hvem andre tror du kommer til å være til stede? spurte Garrett brått.

Det var ikke nødvendig å tenke seg om for å vite svaret på dette spørsmålet.

–Bare Clive.

–Det var det jeg tenkte.

Clive Barnes var den eneste kreative lederen i tillegg til Rachel og Garrett. Siden han hadde vært lenge i firmaet, måtte han stå på listen over mulige partnerkandidater. Men…

–Clive er en hyggelig fyr, sa Rachel.

–Du vet hva de sier om hyggelige fyrer.

Garrett blottet de hvite tennene.

Rachel sendte ham et misbilligende blikk. Det var mest av lojalitet mot Clive, som hadde vært i firmaet nesten like lenge som henne, men hun så heller ikke på ham som en trussel.

Heisen ga fra seg et pling for å indikere at de var fremme. Endelig. Hun kunne knapt vente med å komme seg ut derfra og få noen minutter for seg selv, slik at hun kunne gjenvinne den rolige selvtilliten hun ville trenge under frokosten. Hun tok et skritt mot dørene, men de åpnet seg ikke.

Garrett trykket inn knappen. Ingenting skjedde.

–Kom igjen, mumlet Rachel.

Garrett var allerede i gang med å taste på intercomen. Ringelyden frembrakte flere grimaser hos den bakfulle Haien. Så svarte operatøren.

–Vi skal få dere ut derfra på et blunk, kvitret kvinnen i den andre enden. –Vel, når jeg sier et blunk… Datastyringen er nede, men dere kan ta det helt med ro, folkens!

Hun la på. Rachel stønnet.

–Bare la deg flyte med, sa Garrett. –Lev i nuet.

Hun lot de frynsete nervene gå ut over ham.

–Jeg fatter ikke hvorfor du tok deg bryet med å komme når du er i så, eh, dårlig form. Innse realitetene og kom deg vekk herfra. Du har ingen realistiske sjanser til å få partnerstillingen.

Han betraktet henne en lang stund uten å si noe.

–Du minner meg om noen, sa han. –Noen jeg ikke liker.

Au. Slik måtte det være å bli gnafset på av en hai. Og hun fortjente det vel strengt tatt. Hun skulle ikke latt seg irritere av ham. Men det var viktig aldri å vise svakhet overfor en hai.

–Dine meninger kommer ikke til å ha noe si når jeg blir partner. Jeg kommer til å være sjefen din.

Han stakk hendene i lommene og lente seg tilbake mot veggen. Hun hadde en sterk fornemmelse av at Haien ikke hadde latt seg skremme av plaskingen hennes, men i stedet hadde begynt å sirkle seg inn.

–Litt for mye påståelighet ute og går her, synes jeg.

Han kunne da ikke virkelig tro at han ville vinne over henne? Det pep i intercomen. Rachel kastet seg mot svarknappen. Garrett nådde den først. Fingrene hennes, som var klamme av engstelse, presset seg mot hans. Hun rev hånden til seg.

–Hvordan går det, folkens? trallet operatøren. –Jeg ville bare si fra at vi straks er i mål. Vi skal få dere ut i den nydelige sommerdagen igjen på et…

–Blunk, mumlet Rachel og stengte av kommunikasjonen. –Takk skal du ha, forbanna Doris Day.

–Moren min elsket Doris Day-filmer, sa Garrett.

En skygge gled over ansiktet hans. Kanskje han var sjokkert over å ha fortalt så mye om seg selv.

–Så moren din har altså dårlig smak. Hun liker antakelig deg også, selv om hun nok ville revurdert det om hun hadde sett deg bakfull og gretten.

Hun tidde. Ansiktet hans hadde lukket seg så fullstendig at det var nesten som om han ikke var til stede i heisen lenger.

–Eh, da du sa at moren din elsket Doris Day, brukte du fortidsformen fordi Doris Day har trukket seg tilbake eller… fordi moren din er død?

Han stirret på de lukkede dørene som om han kunne se tvers gjennom dem. Nå oppførte han seg omsider som en ekte newyorker i heisen.

–Begge deler.

Pokker.

–Jeg beklager, sa Rachel. Det føltes ikke helt tilstrekkelig etter at hun hadde fyrt løs mot ham over femtiseks etasjer. –Hvordan… hvor lenge siden?

Han flyttet blikket brått over på henne igjen.

–Jeg har bursdag i dag.

Hun grep takknemlig tak i den avledende bemerkningen.

–Gratulerer! Så champagnen i går kveld var…

–Det er også dagen moren min døde på. Så ja, jeg er bakfull og gretten, som du så pent formulerte det, men jeg har mine grunner.

Rachel åpnet munnen, men klarte ikke å komme på noe å si.

–Og ja, Doris Day er kanskje litt for smørblid og ikke etter din smak, men da moren min døde, var de filmene det eneste som fikk henne til å smile under de lange månedene med kjemoterapi. Doris Day fikk en uutholdelig dag til å bli akseptabel.

Herlighet, hun hadde virkelig tråkket i salaten.

–Garrett, jeg var ikke klar over det. Jeg er så lei meg.

Rachel strakte ut en hånd og lurte halvveis på om han kom til å bite den av. Hun ønsket nesten at han ville gjøre det, siden hun hadde oppført seg som en idiot.

Før hun kom i nærheten av rovdyret, gled heisdørene opp.

Garrett kastet et siste, foraktfullt blikk på henne og gikk.

